Si davuelzaran ai 15 e ai 16 di Fevrâr lis elezions che a decidaran cui che al varà di aministrâ la Regjon Sardegne tai prossims agns. A saran cinc i candidâts che a corin pe presidence regjonâl: il president dimissionari Renato Soru, poiât di PD, PRC, PdCI, Idv, Rossomori e Sinistra Autonomista; Ugo Cappellacci, che al à daûrsi PdL – Riformatori Sardi, UDC, Sardegna Insieme – UDS – Nuovo PSI, Movimento per le autonomie e PSd’Az; Peppino Balia, che al vuide la liste dal Partît Socialist; Gavino Sale, candidât di iRS; Gianfranco Sollai, poiât di Unidade Indipendentista. I prins trê candidâts a rapresentin i partîts di stamp talian, cu la poie dai autonomiscj locâi, ven a dî il PSd’Az cul centri diestre e i Rossomori cul centri çampe. A rapresentâ l’indipendentisim sart, invezit, a son iRS (indipendentzia Repubrica de Sardigna) e Unidade Indipendentista, un non che al met adun Sardigna Natzione, A Manca pro s’Indipendentzia, A foras e Juventude indipendentista 28 de abril. Di segnalâ po la presince ancje di un altri candidât, Alessandra Meli, che e varès vût di vuidâ la liste di Salvatore Meloni, president de autoproclamade republiche di Malu Entu (une isulute pôc fûr de Sardegne). Cheste liste, però, e je stade presentade cence lis firmis che a coventin par partecipâ aes elezions: une sielte fate cu la sperance po di presentâ ricors par rivâ a ripeti lis elezions
Font: Regione Sardegna; iRS; Unidade Indipendentista; Sardegna Oggi
fur_Latn srd_Latn